​በኦሮሚያ ክልል አለመረጋጋቱ ቀጥሏል
ባለፈው ሳምንት በኦሮሚያ ክልል ምዕራብ አርሲ ዞን የተቀሰቀሰው ግጭት በዚህ ሳምንት ቀጥሎ አለመረጋጋቱ በተለያዩ አካባቢዎች ታይቷል፡፡ ግጭቱ በምዕራብ አርሲና በምሥራቅ ሐረርጌ የቀጠለ ሲሆን፣ በሌሎች አካባቢዎችም ተመሳሳይ አለመረጋጋቶች መታየታቸውን ምንጮች ለሪፖርተር ገልጸዋል፡፡በተለይ ባለፈው ሰኞ የካቲት 14 ቀን 2008 ዓ.ም. በምሥራቅ ሐረርጌ ዞን በተቀሰቀሰው ግጭት የሰዎች ሕይወት ማለፉን የጠቆሙት ምንጮች፣ በሐረርና በድሬዳዋ ከተሞች ለተወሰነ ጊዜ የትራንስፖርት አገልግሎት ተቋርጦ እንደነበር  ገልጸዋል፡፡ በዞኑ አለማያ ወረዳ አወዳይ ከተማ በተቀሰቀሰው ግጭት  ሳቢያ በሐረርና በድሬዳዋ ከተሞች መካከል የነበረው የትራንስፖርት አገልግሎት ተቋርጦ የነበረ ሲሆን፣ በሜታ ወረዳ ጨለንቆ ከተማና በደደር ወረዳ ቆቦ ከተማ በተነሳው ግጭት ከአሰበ ተፈሪ ወደ ሐረርና ድሬዳዋ የነበረው የትራንስፖርት አገልግሎት ተቋርጦ ነበር ተብሏል፡፡ወቅታዊ ጉዳዮችን አስመልክቶ ለመንግሥት የሚዲያ ተቋማት መግለጫ የሰጡት ጠቅላይ ሚኒስትር ኃይለ ማርያም ደሳለኝ፣ ‹‹መንግሥት በኦሮሚያ አካባቢዎች የሚንቀሳቀሱ የጥፋት ኃይሎች ላይ የማያዳግም ዕርምጃ ይወስዳል፤›› ብለዋል፡፡ ‹‹የጥፋት ኃይሎቹ ለዘመናት ከሌሎች ብሔሮች ጋር ተዋህዶ የኖረውን የኦሮሞ ሕዝብ ለማጋጨት በአንዳንድ ቦታዎች በሌሎች ብሔር ተወላጆችና ንብረቶች ላይ ጉዳት አድርሰዋል፤›› ያሉት ጠቅላይ ሚኒስትሩ፣ ‹‹እነዚህ የጥፋት ኃይሎች አገሪቱንና ኢኮኖሚዋን በከፍተኛ ደረጃ ከመጉዳታቸው በፊት የማያዳግም ዕርምጃ ይወሰድባቸዋል፤›› ብለዋል፡፡የጥፋት ኃይሎቹ የተለያዩ የመንግሥት የሕዝብ ንብረቶችን የማፈራረስና የማቃጠል ተግባራት ላይ መሳተፋቸውን ያስረዱት ጠቅላይ ሚኒስትሩ፣ ጥቂት የማይባሉ የፀጥታ ኃይሎች ላይ በሽምቅ ጉዳት ማድረሳቸውን ተናግረዋል፡፡ የኦሮሚያ ክልላዊ መንግሥት ባቀረበው ጥያቄ መሠረትም የፌዴራል መንግሥት በክልሉ የተቀሰቀሰውን ግጭት ለማረጋጋት ጣልቃ መግባቱን ገልጸዋል፡፡በሌላ በኩል የክልሉ ርዕሰ መስተዳደር አቶ ሙክታር ከድር በሁከቱ ሳቢያ የመንግሥትና የግለሰብ ንብረት እንዳይወድም ኅብረተሰቡ ከፊት በመቆም ሲከላከል ነበር ብለው፣ የአገር ሽማግሌዎችና የሃይማኖት አባቶች በዚህ ረገድ ከፍተኛ ሚና ነበራቸው ብለዋል፡፡ የጥፋት ኃይሎቹ ያነሱት ሁከት ወደ ከፋ አቅጣጫ ሳያመራ ኅብረተሰቡ በመደራጀት የአካባቢውን ሰላም ቀድሞ ወደነበረበት እንዲመለስ ላደረገው ከፍተኛ ጥረት ሊመሰገን ይገባዋልም ብለዋል፡፡በተያዘው ሳምንት ግን በምሥራቅ ሐረርጌ በተቀሰቀሰው ግጭት የሰዎች ሕይወት ማለፉን የጠቀሱት ምንጮች በምዕራብ አርሲ፣ በምዕራብ ወለጋ፣ በጅማና በአምቦ በነበሩት ግጭቶች ከፍተኛ ንብረት መውደሙ ታውቋል፡፡ከወራት በፊት በኦሮሚያ የተለያዩ አካባቢዎች ተቀስቅሶ የነበረው ተቃውሞ የማገርሸት ባህሪ በማሳየት በተለያዩ አካባቢዎች አለመረጋጋቶች ተስተውለዋል፡፡ ምንም እንኳን የአዲስ አበባና ዙሪያዋ የኦሮሚያ ልዩ ዞን የተቀናጀ የጋራ ማስተር ፕላን ተግባራዊ መደረግ የለበትም በሚል በክልሉ ግጭቱ ቢቀሰቀስም፣ ማስተር ፕላኑ እንደማይተገበር ከተገለጸ በኋላም ግጭቱ ቀጥሏል፡፡ የፖለቲካ ተንታኞችም ማስተር ፕላኑ ለግጭቱ መነሻ ሆነ እንጂ፣ በክልሉ በተንሰራፋው የመልካም አስተዳደር ችግር ሕዝቡ መማሩን ይገልጻሉ፡፡ በክልሉ የተቀሰቀሰው ግጭት የበርካቶችን ሕይወት የቀጠፈ ሲሆን፣ ከፍተኛ የሆነ የንብረት ውድመትም አስከትሏል፡፡  ምንም እንኳን ከገለልተኛ ወገኖች ምን ያህል ሰዎች እንደሞቱ መረጃ ማግኘት ባይቻልም፣ በዚህ ሳምንት መግለጫ ያወጣው ሒዩማን ራይትስ ዎች ከ200 በላይ ሰዎች እንደሞቱ እንደሚገመት አስታውቋል፡፡ 